Skokgranate om Ngcobo-betogers te verjaagBetogers in Ngcobo in die Oos-Kaap (Mei 2018) Foto: ANA Die polisie moes Donderdag van skokgranate gebruik maak om betogers in Ngcobo, in die Oos-Kaap, te verjaag toe ŉ paar van hulle ŉ Shoprite-winkel wou plunder. Die persone betoog oor dienslewering in die gebied. Die betogers het van luidsprekers gebruik gemaak om opdragte te gee, maar is onkant betrap toe polisiebeamptes reeds by die winkel was nog voor die groep van ongeveer 50 betogers daar kon opdaag. Die beamptes het skokgranate gevuur en die betogers het weer na die Ngcobo-stadsaal teruggehardloop, waar hulle die oggend bymekaargekom het. Die is die tweede dag van diensleweringsbetogings in die gebied en meeste ondernemings bly gesluit. Die betogings word gereël deur verskeie burgerlike organisasies soos die Ngcobo-belastingbetalersvereniging, die Ngcobo Black Business Forum, die ENgcobo-straatverkopervereniging, die ENgcobo-taxivereniging en jeugorganisasies. Betogers versoek dat die munisipaliteit onder administrasie geplaas moet word en dat die burgemeester, Lizeka Bongo-Tyali, en lede van die burgemeesterskomitee afgedank moet word. Phumulo Masualle, premier van die Oos-Kaap, het Woensdag in die gebied opgedaag en ŉ memorandum van die groep ontvang. Hy vergader Donderdag met leiers van die betoging en die plaaslike LUR vir samewerkende regering, Fikile Xasa.